ZAPISNIK
25. (dvadeset i pete) sjednice Vijeća Mjesnog odbora Sopot, održane 23. lipnja 2023. u prostorijama Mjesnog odbora Sopot, Ulica Viktora Kovačića 5, s početkom u 18:00 sati

NAZOČNI ČLANOVI VIJEĆA:
Ramona Antić, Mladen Devčić, Josipa Dragičević, Milivoj Đilas, Iver Gredelj-Kovačić, Ajla Hrelja Bralić, Danijel Ljuboja, Štefica Muhvić.
NENAZOČNI ČLANOVI VIJEĆA:
Branka Rimac.

OSTALI NAZOČNI:
Ana Natanelić, građanka.
Predsjedava: Danijel Ljuboja, predsjednik Vijeća.
Zapisnik vodi: Ramona Antić, članica Vijeća.
Predsjednik konstatira da je nazočno 8 od ukupno 9 članova Vijeća, što znači da Vijeće može pravovaljano odlučivati, te otvara 25. sjednicu Vijeća Mjesnog odbora.
USVAJANJE ZAPISNIKA
Budući da nema primjedbi na zapisnik 24. sjednice, Vijeće jednoglasno prihvaća tekst zapisnika 24. sjednice Vijeća održane 19. svibnja 2023.
USVAJANJE DNEVNOG REDA
Predsjednik Vijeća predlaže da se članovi Vijeća izjasne o svim predloženim točkama dnevnog reda, ukoliko ima prijedloga o izostavljanju pojedine točke dnevnog reda ili da se izmjeni njihov redoslijed ili ako ima prijedloga za dopunu dnevnog reda.
Nema prijedloga za izostavljanje točaka dnevnog reda kao niti za izmjenu njihovog redoslijeda. Vijeće jednoglasno prihvaća dnevni red koji glasi:
DNEVNI RED
1. Prijedlog zaključka o razrješenju i imenovanju predsjednika/ce Mandatnog povjerenstva

2. Prijedog zaključka o izboru zamjenika/ice člana Mandatnog povjerenstva

3. Izvješće Mandatnog povjerenstva o prestanku mandata članu Vijeća Mjesnog odbora Sopot i početku obnašanja dužnosti zamjenice člana

4. Prijedlog zaključka o prihvaćanju Izvješća Mandatnog povjerenstva o prestanku mandata članu Vijeća Mjesnog odbora Sopot i početku obnašanja dužnosti zamjenice člana

5. Prisega

6. Prijedlog površina za kretanje pasa bez povodca, uz nadzor i odgovornost posjednika, povodom izrade nacrta prijedloga Odluke o izmjenama i dopunama Odluke o uvjetima i načinu držanja kućnih ljubimaca i načinu postupanja s izgubljenim i napuštenim životinjama i divljim životinjama

7. Prijedlog izmjena Programa građenja komunalne infrastrukture na području Grada Zagreba u 2023. – donošenje zaključka

8. Prijedlog izmjena Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023. – donošenje zaključka

9. Obnova pristupnih puteva zgrade u Ulici Huga Ehrlicha 3 po zahtjevu T.Š. – donošenje zaključka

10. Pitanja, prijedlozi i obavijesti

Ad. 1. Prijedlog zaključka o razrješenju i imenovanju predsjednika/ce Mandatnog povjerenstva
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda te otvara raspravu.
Nakon rasprave u kojoj sudjeluju Ramona Antić, Mladen Devčić, Milivoj Đilas, Iver Gredelj-Kovačić, Ajla Hrelja Bralić, Danijel Ljuboja i Štefica Muhvić, Vijeće jednoglasno donosi
ZAKLJUČAK
o razrješenju i imenovanju predsjednice Mandatnog povjerenstva
1. Vijeće Mjesnog odbora Sopot razrješuje Branku Rimac dužnosti predsjednice Mandatnog povjerenstva Vijeća Mjesnog odbora Sopot.

2. Za predsjednicu Mandatnog povjerenstva imenuje se Ramona Antić.

3. Ovaj zaključak dostavlja se Vijeću Gradske četvrti Novi Zagreb – istok.

Ad. 2. Prijedog zaključka o izboru zamjenika/ice člana Mandatnog povjerenstva
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda te otvara raspravu.
Nakon rasprave u kojoj sudjeluju Ramona Antić, Mladen Devčić, Milivoj Đilas, Iver Gredelj-Kovačić, Ajla Hrelja Bralić, Danijel Ljuboja i Štefica Muhvić, Vijeće jednoglasno donosi
ZAKLJUČAK
o prestanku obavljanja dužnosti člana Mandatnog povjerenstva i izboru novog člana/ice Mandatnog povjerenstva
1. S danom 16. svibnja 2023. Miroslavu Tovarloži smrću prestaje članstvo u Mandatnom povjerenstvu Vijeća Mjesnog odbora Sopot.

2. S danom 23. lipnja 2023. Štefica Muhvić odriče se članstva u Mandatnom povjerenstvu Vijeća Mjesnog odbora Sopot.

3. Za nove članove Mandatnog povjerenstva biraju se Iver Gredelj-Kovačić i Ajla Hrelja Bralić.

4. Ovaj zaključak dostavlja se Vijeću Gradske četvrti Novi Zagreb – istok.

Ad. 3. Izvješće Mandatnog povjerenstva o prestanku mandata članu Vijeća Mjesnog odbora Sopot i početku obnašanja dužnosti zamjenice člana

Mandatno povjerenstvo Vijeća Mjesnog odbora podnosi
IZVJEŠĆE
o prestanku mandata članu Vijeća Mjesnog odbora Sopot i početku obnašanja dužnosti zamjenice člana Vijeća
1. Mandatno povjerenstvo utvrđuje da je članu Vijeća Mjesnog odbora Sopot Miroslavu Tovarloži, izabranom s kandidacijske liste grupe birača, dana 16. svibnja 2023. smrću prestao mandat u Vijeću Mjesnog odbora Sopot.

2. Sukladno članku 14. stavku 4. Odluke o izborima članova vijeća gradskih četvrti i članova vijeća mjesnih odbora (SGGZ 4/13, 5/17, 7/17, 2/19, 28/20, 8/21 i 10/21 – pročišćeni tekst), člana vijeća izabranog na kandidacijskoj listi grupe birača zamjenjuje prvi sljedeći neizabrani kandidat s liste, što je u ovom slučaju Josipa Dragičević.

3. Mandatno povjerenstvo predlaže Vijeću da prihvati ovo Izvješće i donese Zaključak o prestanku mandata članu Vijeća Mjesnog odbora Sopot i početku obnašanja dužnosti zamjenice člana Vijeća u predloženom tekstu.

Ad. 4. Prijedlog zaključka o prihvaćanju Izvješća Mandatnog povjerenstva o prestanku mandata članu Vijeća Mjesnog odbora Sopot i početku obnašanja dužnosti zamjenice člana
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda te otvara raspravu.
Nakon rasprave u kojoj sudjeluju Ramona Antić, Mladen Devčić, Milivoj Đilas, Iver Gredelj-Kovačić, Ajla Hrelja Bralić, Danijel Ljuboja i Štefica Muhvić, Vijeće jednoglasno donosi

ZAKLJUČAK
o prihvaćanju Izvješća Mandatnog povjerenstva o prestanku mandata članu Vijeća Mjesnog odbora Sopot i početku obnašanja dužnosti zamjenice člana
1. Prima se na znanje Izvješće Mandatnog povjerenstva o prestanku mandata članu Vijeća Mjesnog odbora Sopot i početku obnašanja dužnosti zamjenice člana.

2. Dana 16. svibnja 2023. smrću prestaje mandat članu Vijeća Miroslavu Tovarloži.

Dana 23. lipnja 2023. Josipa Dragičević započinje s obnašanjem dužnosti članice Vijeća.

3. Ovaj zaključak dostavlja se Vijeću Gradske četvrti Novi Zagreb – istok.

Ad. 5. Prisega
Josipa Dragičević čita tekst prisege, te izgovara riječ „PRISEŽEM“.
/Potpisani tekst prisege članice Vijeća prilaže se ovom zapisniku.
Ad. 6. Prijedlog površina za kretanje pasa bez povodca, uz nadzor i odgovornost posjednika, povodom izrade nacrta prijedloga Odluke o izmjenama i dopunama Odluke o uvjetima i načinu držanja kućnih ljubimaca i načinu postupanja s izgubljenim i napuštenim životinjama i divljim životinjama
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda te otvara raspravu.
Nakon rasprave u kojoj sudjeluju Ramona Antić, Mladen Devčić, Josipa Dragičević Milivoj Đilas, Iver Gredelj-Kovačić, Ajla Hrelja Bralić, Danijel Ljuboja i Štefica Muhvić, Vijeće nije donijelo zaključak. 

Ad. 7. Prijedlog izmjena Programa građenja komunalne infrastrukture na području Grada Zagreba u 2023.
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda.
Bez rasprave, Vijeće jednoglasno donosi
ZAKLJUČAK
o prijedlogu izmjena Programa građenja komunalne infrastrukture na području Grada Zagreba u 2023.
1. Vijeće Mjesnog odbora Sopot daje pozitivno  mišljenje na prijedlog Izmjena Programa građenja komunalne infrastrukture na području Grada Zagreba u 2023.

2. Ovaj zaključak dostavlja se Vijeću Gradske četvrti Novi Zagreb – istok.
Ad. 8. Prijedlog izmjena Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023.
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda.
Bez rasprave, Vijeće jednoglasno donosi
ZAKLJUČAK
o davanju mišljenja na Program održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023.
1. Vijeće Mjesnog odbora Sopot daje pozitivno mišljenje na prijedlog izmjena Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023.

2. Ovaj zaključak dostavlja se Vijeću Gradske četvrti Novi Zagreb – istok.
Ad. 9. Obnova pristupnih puteva zgrade u Ulici Huga Ehrlicha 3 po zahtjevu T.Š.
Članovi Vijeća primili su materijal uz poziv.
Predsjednik usmeno informira članove Vijeća o predmetnoj točci dnevnog reda te otvara raspravu.
Nakon rasprave u kojoj sudjeluju Mladen Devčić, Danijel Ljuboja i Štefica Muhvić, Vijeće jednoglasno donosi
ZAKLJUČAK
o obnovi pristupnih puteva u Ulici Huga Ehrlicha 3
1. Vijeće Mjesnog odbora Sopot raspravljalo je o zahtjevu T.Š. o obnovi pristupnih puteva zgrade u Ulici Huga Ehrlicha 3.

2. Vijeće se slaže kako su pristupni putevi zgradi u Ulici Huga Ehrlicha 3 u lošem stanju, no o obnovi istih razmatrati će se sukladno svim pristiglim zahtjevima, prioritetima i raspoloživim financijskim sredstvima.

3. Vijeće Mjesnog odbora traži troškovnik za obnovu pristupnih puteva (asfaltom, ne benkovačkim kamenom) u Ulici Huga Ehrlicha 3.

4. Ovaj zaključak dostavlja se Vijeću Gradske četvrti Novi Zagreb-istok.

Ad. 10. Pitanja, prijedlozi i obavijesti

Nastavno na točku 6. dnevnog reda - Prijedlog površina za kretanje pasa bez povodca, uz nadzor i odgovornost posjednika, povodom izrade nacrta prijedloga Odluke o izmjenama i dopunama Odluke o uvjetima i načinu držanja kućnih ljubimaca i načinu postupanja s izgubljenim i napuštenim životinjama i divljim životinjama - članovi Vijeća iznijeli su svoja mišljenja  i prijedloge kako slijedi:
Ramona Antić
S obzirom na velik broj pasa u Sopotu, smatram da bi zelena površina u Turininoj kod parkinga Porezne uprave, površina buduće zgrade Hrvatske lutrije, kao i livada s istočne strane Avenije Većeslava Holjevca (formalno Siget) bile pogodno mjesto za kretanja pasa bez povodca, uz nadzor i odgovornost vlasnika. Navedene livade udaljene su od dječjih igrališta, škole i vrtića, na njima se ne nalazi nikakav sadržaj za građanstvo, te samim time nisu korištene od strane građana.
Mladen Devčić
Mišljenja sam da nije prihvatljivo da se uopće traži od MO-a da daje mišljenje na temu koja je u suprotnosti s važećom komunalnom regulativom.
Ako bi se već išlo u takve selektivne primjene regulative, onda se moraju istaknuti jasni kriteriji koji bi mom mišljenju podrazumijevali da takve livade ne bi smjele biti omeđene niti pješačkim stazama i nogostupima, niti prometnicama jer u svim tim slučajevima slobodni psi mogu narušavati sigurnost ljudi.
U Sopotu nemamo takvih livada, a u prostorima gdje nema prometnica i pješačkih koridora komunalno redarstvo niti ne zalazi, tako da je besmisleno proglašavati bilo kakve zone u prostoru "Plave potkove" i sl.
Dakle, protivnik sam proglašavanja bilo kojeg prostora u urbanoj sredini "dog free", izuzev parka za pse.
Josipa Dragičević
Smatram da u Sopotu ne postoji javna površina gdje se psi mogu kretati slobodno bez povodca, a da bi istodobno bila osigurana sigurnost građana i prolaznika. Dodatno, u Sopotu postoji omeđena livada za pse koja zadovoljava uvjete za njihovo slobodno kretanje.
Milivoj Đilas
S obzirom na tradicionalno neuredovanje po pitanju komunalnog reda od strane komunalnog redara, kao i sasvim neprimjerenu namjeru da se rade "iznimke od zakona", izuzeća pojedinih livada od važećih propisa smatram nastavkom ekstremno loše prakse selektivnog promjenjivanja zakonskih odredbi i uredbi, a čemu smo sustavno izloženi trideset godina, i što je u Zagrebu eskaliralo voluntarizmom pokojnog Milana Bandića. Teško mi je reći što je gore - neprovođenje uredbi, što se prakticiralo do sada, ili novi prijedlog - da se provode selektivno. Upravo stoga sam protiv bilo kakvih iznimki, na bilo kojem području, na bilo kojoj livadi i za bilo koju vrstu kućnih ljubimaca, već za striktnu primjenu propisa, uredbi i zakona - jer je to jedini način da se u Gradu Zagrebu uvede ikakvog reda.
Iver Gredelj-Kovačić
U MO Sopot nema potrebe za izdvojenim javnim površinama gdje se psi mogu šetati bez povodca odnosno uzice. U prošlom mandatu je izgrađen Park za pse u kojem ima dosta prostora za njihovo slobodno kretanje i bez potrebe korištenja povodca. Ono na što bih posebno apelirao, da se jačim angažmanom komunalnog redarstva u našem kvartu vrši nadzor kretanja pasa na povodcu.
Ajla Hrelja Bralić
Iako shvaćam razlog zbog kojeg se išlo prema Mjesnim odborima s pitanjem o livadi na kojoj bi se šetali psi bez uzice, smatram da takvo traženje iznimke koja bi pomogla provođenju nekog propisa govori o nedostatku povjerenja u službe da se taj propis uopće može provesti na korektan način.
Možda se taktika kuhane žabe političarima pokazala uspješna jer ljudi, pogotovo s malo 'jačim' temperamentom teže podnose nagle rezove. Ja bih čak i bila sklona nekom prelaznom rješenju koje bi nudilo alternativu kada bi ono garantiralo u skoroj budućnosti prilagođavanje vlasnika pasa na novu situaciju i prelazak na konačnu i isključivu provedbu pravila vođenja na uzici kroz naselje. Ipak se bojim da bi dopuštanjem korištenja neadekvatnog (neosiguranog) prostora možemo postati suodgovorni za eventualne realne posljedice.
Nemam psa i nisam nikad imala te mogu samo nagađati probleme s kojim se susreću vlasnici ako ne mogu slobodno pustiti psa, ali je po meni korištenje psećeg parka, koji je osiguran ogradom, za sada jedina opcija.
Ako sam shvatila, najveći problem je za male pse koji su u opasnosti u psećem parku. Jedino što mi pada na pamet je da se pokuša dogovoriti sa susjednim naseljima koji pseći park imaju, dijeljenje parkova na one za veće ili manje pse. Ali je vjerojatno to nepraktično i neizvedivo....
Danijel Ljuboja
U Sopotu veliki broj susjeda ima pse. Kao prijelazno razdoblje u provođenju zakona smatram da su zelene površine u Turininoj kod parkinga Porezne uprave i površina buduće zgrade Hrvatske lutrije uz, naravno, park za pse u Turininoj pogodne za istrčavanje pasa bez povodca. Psi bi na povodcu morali biti na nogostupima oko stambenih zgrada, a posebno oko dječjih igrališta ili površina gdje se građani intenzivnije kreću i borave. Postoje razne vrste pasa kao i razne osobnosti vlasnika i bez obzira na zakon, smatram da sigurnost prvenstveno ovisi o savjesti i svijesti vlasnika pasa.
Štefica Muhvić
Nastavno na razgovor na Vijeću, te razmišljanja većine vijećnika, mišljenja sam da u Sopotu ne postoji izdvojena livada ili prostor na kojem bi bilo prihvatljivo "istrčavati" pse bez uzice iz isključivo sigurnosnih razloga. Obzirom da su sve "sopotske livade" oivičene  "prometnim" nogostupima -  pješaci i biciklisti, a većinom školarci, postoji realna mogućnost da pas napadne prolaznika. Niti jedan vijećnik ne može na sebe uzeti odgovornost za moguće posljedice mogućeg napada. Hvala na pažnji.

Budući da nitko ne traži riječ, predsjednik konstatira da je dnevni red iscrpljen i zaključuje sjednicu u 19:15, nakon 75 min trajanja.

Zapisnik sastavila: Ramona Antić

KLASA: 024-08/23-003/1289
URBROJ: 251-13-11-9/007-23-2
Zagreb, 23. lipnja 2023.

Predsjednik
Vijeća Mjesnog odbora 
Sopot

